钦定古今图书集成/明伦汇编/官常典/第706卷 > 楚子囊
## 钦定古今图书集成/明伦汇编/官常典/第706卷 > 楚子囊

按《左传》襄公十四年：楚子囊还自伐吴，卒，将死，遗言
谓子庚：“必城郢。君子谓子囊忠，君薨不忘增其名，将
死不忘卫社稷，可不谓忠乎！忠，民之望也。《诗》曰：‘行归
于周，万民所望’。”忠也。

按《吕氏春秋》：荆人与吴人将战，荆师寡，吴师众。荆将
军子囊曰：“我与吴人战必败，败王师，辱王名，亏壤土，
忠臣不忍为也。”不复于王而遁，至于郊，使人复于王
曰：“臣请死。”王曰：“将军之遁也，以其为利也。今诚利，将
军何死？”子囊曰：“遁者无罪，则后世之为王者，将皆依
不利之名而效臣遁，若是，则荆国终为天下挠。”遂伏
剑而死。王曰：“请成将军义。”乃为之桐棺三寸，加斧锧
其上。